《游韶石》
宋代·余靖

世务常喧嚣，物外有真赏。
结友探胜概，放情谐素想。
韶山南国镇，灵踪传自曩。
双阙倚天秀，一径寻云上。
长江远萦带，众峦疑负襁。
千里眇平视，万形罗怪象。
日影避昆仑，鳌头冠方丈。
青螺佛髻高，群玉仙都敞。
霞城晴煜爚，桃溪春浩荡。
仰攀霄汉近，俯瞰神魂怳。
涧深溜如织，岩虚动成响。
造化与真质，妙画胡能倣。
贱子生海隅，逢辰辱朝奖。
靡成彝鼎勋，甘从丘壑往。
惊禽恋故林，困骥畏羁鞅。
兹游得幽深，同怀乐清旷。
世言帝有虞，朔南声教广。
丹冥卜巡幸，翠华临苍莽。
箫韶曾此奏，钟石无遗像。
但觉薰风存，翛然天籁爽。
姬公著治典，历代所遵仗。
九野奠山川，万灵通肸蠁。
医闾与吴岳，半列戎夷壤。
四时迎气祠，犹烦礼官掌。
况乃祝融区，群物资含养。
来仪威凤居，乐育菁莪长。
肤寸起成霖，崇高一方仰。
跻之佐衡霍，无慙公侯享。

作者简介：（1000—1064）韶州曲江人，初名希古，字安道。仁宗天圣二年进士。累迁集贤校理，以谏罢范仲淹事被贬监筠州酒税。庆历中为右正言，支持新政。使契丹，还任知制诰、史馆修撰。再使契丹，以习契丹语被责，复遭茹孝标中伤，遂弃官返乡。皇祐四年起知桂州，经制广南东西路贼盗。寻又助狄青平定侬智高，留广西处置善后事宜。加集贤院学士，徙潭、青州。嘉祐间交阯进扰，任广西体量安抚使。后以尚书左丞知广州。有《武溪集》。